་དང་མཉམ་པའི་སེམས་ཅན་ཐམས་ཅད། སོགས་ཀྱིས་སེམས་བསྐྱེད་གསལ་བཏབ་ནས། གསན་པར་ཞུ། བར་སྤྱི་འགྲེ། དེ་ལ་འདིར་གསན་རྒྱུའི་རྗེས་སུ་གནང་བ་ནི། ཡང་དག་པར་རྫོགས་པའི་སངས་རྒྱས་ཀྱིས་གདུལ་བྱའི་བསམ་པ་དང་མཐུན་པར་ཆོས་ཀྱི་ཕུང་པོ་བསམ་གྱིས་མི་ཁྱབ་པ་གསུངས་ཏེ། དེ་ལའང་རྒྱུ་ཕ་རོལ་ཏུ་ཕྱིན་པའི་ཐེག་པ་དང་། འབྲས་བུ་སྔགས་ཀྱི་ཐེག་པ་གཉིས་གསུངས་པ་ལས། འདིར་སྔགས་ཀྱི་ཐེག་པ་ཡིན། དེ་ལའང་མཆོག་དང་ཐུན་མོང་སྒྲུབ་པའི་ཐབས་དུ་མ་ཞིག་ཡོད་པ་ལས་འདིར་ཕྱི་མ་ཡིན། དེ་ལའང་ཞི་རྒྱས་དབང་དྲག་དང་རྗེས་སུ་འབྲེལ་བའི་ཡི་དམ་གྱི་ལྷ་བསམ་གྱིས་མི་ཁྱབ་པ་ཡོད་པའི་ནང་ནས་རྒྱས་པ་ཡིན། རྒྱས་པ་ལའང་ཚེ་རྒྱས་པར་བྱེད་པ་དང་། ལོངས་སྤྱོད་རྒྱས་པར་བྱེད་པ་དང་། བློ་གྲོས་རྒྱས་པར་བྱེད་པ་དང་། མངའ་རིས་རྒྱས་པར་བྱེད་པ་ལ་སོགས་པ་དུ་མ་ཞིག་ཡོད་པའི་ནང་ནས། འདིར་བློ་གྲོས་རྒྱས་པར་བྱེད་པ་ལ། མ་རིག་པའི་མུན་པ་དྲུངས་ནས་ཕྱུང་སྟེ་ཆོས་དང་ཆོས་མ་ཡིན་པ་རྣམ་པར་འབྱེད་པར་བྱེད་པ་ལ་བདག་མེད་རྟོགས་པའི་ཤེས་རབ་ཁྱད་པར་ཅན་ཞིག་དགོས་པས། དེ་ལ་རྗེ་བཙུན་འཇམ་པའི་དབྱངས་ལ་སོགས་པ་བསམ་གྱིས་མི་ཁྱབ་པ་ཞིག་གསུངས་པའི་ནང་ནས་འདིར་རྗེ་བཙུན་འཇམ་པའི་དབྱངས་དཀར་པོའི་རྗེས་སུ་གནང་བ་བསྒྲུབ་པ་ལ་ཡིད་ཆེས་ཤིང་ཁུངས་བཙུན་པར་བྱ་བའི་ཆེད་དུ་ལོ་རྒྱུས་ཅུང་ཟད་བརྗོད་ན། སློབ་དཔོན་ཛེ་ཏཱ་རི་དགྲ་ལས་རྣམ་པར་རྒྱལ་བ་དེས་འཕགས་པ་འཇམ་དཔལ་ལས་ཆོས་མངོན་སུམ་དུ་གསན་ཅིང་གྲུབ་པ་བརྙེས་པ་ཡིན། ལན་ཅིག་འཕགས་པ་འཇམ་དཔལ་བྱོན་ནས་ད་ལྟ་ཁྱོད་ཀྱིས་མི་ལོ་བརྒྱད་ཅུ་ལོན། ད་བཅུ་ལས་མི་ཐུབ་པས་སྣོད་དང་ལྡན་པའི་བུ་གཅིག་ཚོལ་ལ། དེ་ལ་ངའི་ཆོས་འདི་སྟོན་ལ་ཆིག་བརྒྱུད་གྱིས་ཞེས་ལུང་བསྟན། དེ་ནས་ཛེ་ཏཱ་རི་དགྲ་ལས་རྣམ་པར་རྒྱལ་བས་རྫུ་འཕྲུལ་གྱིས་ནམ་མཁའ་ལ་འཕུར་ཏེ་ཕྱོགས་ཀུན་ཏུ་གཟིགས་ནས་སྣོད་ལྡན་གྱི་བུ་བཙལ་བས་མ་རྙེད། སླར་མ་ག་དྷཱའི་ཡུལ་དུ་གཟིགས་པས། མ་ཧེའི་རྫི་བོ་རྒས་ཤིང་འཁོགས་པ་འཚོ་བ་དང་བྲལ་བ་ཞིག་འདུག་པ་དེ་སྣོད་ལྡན་དུ་གཟིགས་ནས་དེར་བྱོན་ཏེ། ཁྱོད་སྣོད་དང་ལྡན་པར་འདུག་པས་ལས་འདི་ཞོག་ལ་ཆོས་སྒོར་ཞུགས་ཤིག་གསུངས་པས། དེ་ན་རེ། བདག་རྒས་ཤིང་འཁོགས་ལ་འཚོ་བའང་མེད། ཡི་གེའང་མི་ཤེས་པས་ཚེ་ཕྱི་མ་ལ་རྗེས་སུ་བཟུང་བར་ཞུ་ཟེར། དེར་སློབ་དཔོན་གྱིས་ཐབས་ཡོད་གསུངས་ནས་སྒྲུབ་ཐབས་འདི་བྱིན་ནས་བསྒྲུབས་པས་ཞག་བདུན་ནས་ཆོས་ཐམས་ཅད་རང་གྲོལ་དུ་ཤེས་པའི་པཎྜི་ཏར་གྱུར་ནས་པཎྜི་ཏ་མ་ཏི་ཞེས་བྱ་བར་གྲགས་སོ། ། དེ་ནས་སློབ་དཔོན་གྱིས་འཇམ་དཔལ་ཞི་ཁྲོའི་དཀྱིལ་འཁོར་དུ་དབང་བསྐུར་ཏེ་གསང་མཚན་སྒེག་པའི་རྡོ་རྗེ་ཞེས་བྱ་བར་བཏགས་སོ། ། དེ་ནས་ཤྲཱི་ན་ལེནྡྲར་རབ་ཏུ་བྱུང་སྟེ་མངོན་པར་བྱང་ཆུབ་པའི་སྐལ་བ་ཅན་ཞེས་བྱ་བར་བཏགས་སོ། ། ནོར་བུའི་གླིང་དུ་སྐུ་འཁྲུངས་པས་ནོར་བུ་གླིང་པ་བདེ་བའི་རྡོ་རྗེ་ཞེས་བྱ་བར་གྲགས་སོ། ། དེ་ནས་སློབ་དཔོན་ལ་ཕྱག་བྱས་ནས། སློབ་དཔོན་གྱི་ཐུགས་རྗེས་བཟུང་བས་མཁས་པར་གྱུར་ཀྱང་། ད་རྒས་པས་བཤད་པ་བྱེད་མི་ནུས་སྒྲུབ་པ་ཞིག་བྱེད་པར་ཞུ། ཞུས་པས། སློབ་དཔོན་གྱི་ཞལ་ནས་ཁྱེད་རང་ལ་ཚེའི་ལྷག་མ་ལོ་བཅུ་ཡོད་པ་དང་། ང་ལ་ཡི་དམ་གྱིས་ལུང་བསྟན་པའི་ལོ་བཅུ་ཡོད་པ་ལས་ལོ་གཉིས་སོང་། ད་ལོ་བརྒྱད་ཡོད་པས་ཁྱོད་ལ་སྦྱིན་གྱིས་ལོ་བཅོ་བརྒྱད་བར་དུ་འགྲོ་དོན་གྱིས། དེ་ནས་ཡི་དམ་ལ་གསོལ་བ་ཐོབ་དང་། ཚེ་ཉི་ཟླ་དང་མཉམ་པ་འོང་སྲིད་གསུངས་ནས་སློབ་དཔོན་མཁའ་སྤྱོད་དུ་གཤེགས་སོ། ། དེ་ནས་སྒེག་པའི་རྡོ་རྗེས་ནོར་བུ་གླིང་པ་ཆུང་བ་ལ་གསུངས། དེས་འབྱུང་གནས་སྦས་པ་ལ། དེས་པཎྜི་ཏ་ཆེན་པོ་ཤཱཀྱ་ཤྲཱི་ལ་གནང་བ་ཡིན། ཁོང་བོད་དུ་ཁྲོ་ཕུ་ལོ་ཙཱ་བས་གདན་དྲངས། དབུས་ཀྱི་སྲིན་པོ་རིར་དབྱར་གནས་མཛད་པའི་དུས་སུ། བོད་རྣམས་ཀྱིས་རྒྱ་གར་བའི་ཤེས་རབ་མ་དོ་ནས། ཁྲོ་ཕུ་ལོ་ཙཱ་བས། བླ་མ་ལ་ཤེས་རབ་འཕེལ་བའི་གདམས་པ་ཞུས་པས། པཎྜི་ཏའི་ཞལ་ནས་ང་ལ་གདམས་པ་རྒྱ་མཚོ་ཙམ་མངའ་བའི་ནང་ནས་གདམས་པ་ཁྱད་པར་ཅན་བཞི་ཡོད། བདེ་མཆོག་དཀར་པོ་ལ་བརྟེན་ནས་བྱང་ཆུབ་སྒྲུབ་པ་དང་། འཇམ་དབྱངས་དཀར་པོ་ལ་བརྟེན་ནས་བློ་འཕེལ་བ་དང་། ཡང་དག་མེ་གཅིག་ཐོད་གཅིག་ལ་བརྟེན་ནས་རས་ཐུབ་པ་དང་། ཛམྦྷ་ལ་ནག་པོ་ལ་བརྟེན་ནས་ནོར་སྒྲུབ་པ་དང་བཞི་ལས། འདི་འཇམ་དཔལ་དཀར་པོ་ལ་བརྟེན་ནས་བློ་འཕེལ་བ་ཡིན་གསུངས་ནས་ཐམས་ཅད་ལ་གནང་བ་ཡིན། བདེ་མཆོག་དང་ཛམྦྷ་ལའི་བཀའ་རྗེས་གནང་ཞུས་པས། ཁྱེད་རང་རྣམས་བལ་ཡུལ་དུ་འགྲོ་ན་ངས་བྱ་ཡི་གསུངས། དེར་ཁྲོ་ཕུ་ལོ་ཙཱ་བས་བལ་ཡུལ་དུ་སྐྱེལ་ཐུང་བྱས་ནས་ཞུས་པས། ད་མི་ཁོམ་གསུངས་ནས་མ་གནང་། ཡང་ཡང་གསོལ་བ་བཏབ་པས་ཁྱེད་དེ་ཙམ་དུ་གདུང་སེམས་ཡོད་ན་ད་སྦྱིན་གྱི་གསུངས་ནས། པཎྜི་ཏས་དབུ་སྙུང་བཞེས་པའི་གདམས་ངག་ཡིན་གསུངས་ནས་གནང་བ་ཡིན། དེ་ནས་རིམ་པ་ལྟར་བརྒྱུད་པའི་འཇམ་དཔལ་དཀར་པོའི་རྗེས་སུ་གནང་བ་བསྒྲུབ་པ་ལ། སློབ་དཔོན་གྱིས་བགྱི་བར་འོས་པ་ཐམས་ཅད་ལེགས་པར་གྲུབ་ཟིན་ནས། ཁྱེད་རྣམས་ཀྱི་ངོ་སྐལ་དུ་གྱུར་པ་སློབ་མའི་བྱ་བ་ལ་རྗེས་གནང་གི་སྔོན་དུ་འགྲོ་བ་མཎྜལ་དབུལ་ཞིང་གསོལ་བ་གདབ་པ། རྒྱུད་དག་པར་བྱ་བ་རྣམས་སུ་ཡོད་པ་ལས། ཐོག་མར་རྗེས་གནང་ཞུ་བའི་ཡོན་དུ་མཎྜལ་འབུལ་བར་ཞུ། དེ་ལྟར་མཎྜལ་ཕུལ་ནས། མེ་ཏོག་དང་བཅས་ཐལ་མོ་སྦྱར་ཏེ་གསོལ་བ་འདེབས་པ་འདིའི་རྗེས་ཟློས་མཛོད། ། དུས་གསུམ་སངས་རྒྱས་ཐམས་ཅད་དང་སོགས། ཞེས་གསོལ་བ་བཏབ་ནས་རྒྱུད་དག་པར་བྱ་བའི་སླད་དུ་དམིགས་པ་འདི་བཞིན་མཛོད། མདུན་གྱི་ནམ་མཁར་བླ་མ་དང་གཉིས་སུ་མེད་པའི་རྗེ་བཙུན་འཇམ་པའི་དབྱངས་དཀར་པོ་ལ་གཞན་ཡང་ཕྱོགས་བཅུའི་སངས་རྒྱས་སོགས་སྤྱི་དང་འདྲ་བར་བསམས་ནས། ། དཀོན་མཆོག་གསུམ་ལ་སོགས་ཀྱིས་རྒྱུད་དག་པར་བྱ་བ་ནི་རྗེས་གནང་གི་སྔོན་འགྲོ་ཡིན། དངོས་གཞི་ལ་རྗེས་གནང་གི་གཞི་དགོད་པའི་སླད་དུ་དམིགས་པ་འདི་བཞིན་མཛོད། སློབ་དཔོན་གྱི་ཐུགས་ཀའི་ཨ་ཡིག་ལས་འོད་ཟེར་བསམ་གྱིས་མི་ཁྱབ་པར་འཕྲོས། ཁྱེད་རང་གི་ལུས་ལ་ཕོག་པས་ཚེ་ཐོག་མ་མེད་པ་ནས་བསགས་པའི་སྡིག་སྒྲིབ་དང་། ཁྱད་པར་མི་ཤེས་པའི་མུན་པ་རྣམ་སྨིན་གདོས་བཅས་ཤ་ཁྲག་གི་ཕུང་པོ་ཁམས་དང་སྐྱེ་མཆེད་ལ་སོགས་པ་བསྲེགས་ཤིང་སྦྱངས་ཏེ་ལུས་འོད་ཀྱི་གོང་བུ་རེ་རེར་གྱུར་པའི་མོས་པ་མཛོད། དེ་ཉིད་ལ་དམིགས་ཏེ། ཨོཾ་སྭ་བྷཱ་ཝ་སོགས་ནས། སྐྱིལ་ཀྲུང་གིས་བཞུགས་པའི་སྐུ་ཅན་དུ་གསལ་བར་དམིགས་ནས། དེ་ལ་བརྟེན་ནས་སྐུ་གསུང་ཐུགས་ཡོན་ཏན་ཕྲིན་ལས་ཀྱི་རྗེས་སུ་གནང་བ་ལ། ཐོག་མར་སྐུའི་རྗེས་གནང་གི་དོན་དུ་གསོལ་བ་འདེབས་པ་འདིའི་རྗེས་ཟློས་མཛོད། གང་ཚེ་བལྟ་བར་འདོད་པའམ། ། ཅུང་ཟད་འདྲི་བར་འདོད་ན་ཡང་། ། མགོན་པོ་འཇམ་དབྱངས་དེ་ཉིད་ནི། ། གེགས་མེད་པར་ཡང་མཐོང་བར་ཤོག། ཅེས་ལན་གསུམ་གྱིས་གསོལ་བ་བཏབ་ནས། སློབ་དཔོན་གྱིས་འཇམ་དཔལ་གྱི་སྐུ་ཁྱེད་རང་གི་སྤྱི་བོར་བཞག་སྟེ་སྐུའི་རྗེས་སུ་གནང་བ་བྱིན་པའི་མོས་པ་མཛོད། ། སངས་རྒྱས་ཀུན་གྱི་སྐུ་ཆེ་བ། ། སངས་རྒྱས་ཀུན་གྱི་གསུང་ཡང་ཡིན། ། སངས་རྒྱས་ཀུན་གྱིས་བྱིན་བརླབས་པས། ། འཇམ་པའི་དབྱངས་ཀྱི་སྐུ་ཐོབ་ཤོག། ཛཿཧཱུྃ་བཾ་ཧོཿཞེས་བརྗོད་པས་འཇམ་དཔལ་གྱི་སྐུ་བསམ་གྱིས་མི་ཁྱབ་པ་བྱོན་ནས་ཁྱེད་རང་གི་སྤྱི་གཙུག་ནས་ཐིམ་པས། ཁྱེད་རང་གི་ལུས་དང་འཇམ་དཔལ་གྱི་སྐུ་གཉིས་སུ་མེད་པས་གྱུར་པ་མོས་པ་མཛོད། དེ་ལྟར་ན་སྐུའི་རྗེས་སུ་གནང་བ་ཐོབ་པས་དེ་ལ་ཕན་ཡོན་གཉིས་ཏེ། གནས་སྐབས་སུ་ལུས་ལ་ནད་མེད་པ་དང་། མཐོང་བ་ཙམ་གྱིས་འགྲོ་བ་དད་པ་དང་། མཐར་ཐུག་མཚན་དང་དཔེ་བྱད་ཀྱིས་བརྒྱན་པའི་འཇམ་དཔལ་གྱི་སྐུ་ཐོབ་པར་འགྱུར་བ་ཡིན་སྙམ་དུ་མོས་པ་མཛོད། གསུང་གི་རྗེས་གནང་གི་དོན་དུ་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། བརྩེ་ལྡན་ཁྱོད་ཀྱི་མཁྱེན་རབ་འོད་ཟེར་གྱིས། ། བདག་བློའི་གཏི་མུག་མུན་པ་རབ་བསལ་ཏེ། ། བཀའ་དང་བསྟན་བཅོས་གཞུང་ལུགས་རྟོགས་པ་ཡི། ། བློ་གྲོས་སྤོབས་པའི་སྣང་བ་བསྐྱེད་དུ་གསོལ། ། ཞེས་ལན་གསུམ་གྱིས་གསོལ་བ་བཏབ་ནས། དམིགས་པ་འདི་བཞིན་མཛོད། སློབ་དཔོན་རྗེ་བཙུན་འཇམ་པའི་དབྱངས་ཀྱི་སྐུ་ཅན་དུ་གསལ་བའི་ཐུགས་ཀའི་སྙིང་གི་རྩེ་མོ་གྱེན་དུ་བསྟན་པའི་དབུས་སུ་འཁོར་ལོ་དཀར་པོ་རྩིབས་དྲུག་གི་ལྟེ་བ་ལ་ཨ། རྩིབས་དྲུག་ལ་མདུན་ནས་བརྩམས་ཏེ་གཡས་སྐོར་དུ། ཨོཾ་ཝཱཀྱེ་དཾ་ན་མཿཞེས་པའི་སྔགས་ཀྱི་ཡིག་འབྲུ་རྣམས་འཁོར་ལོ་ལ་མ་རེག་པའི་ཚུལ་དུ་གནས་པའི་འཁོར་ལོ་གཡས་དང་ཡིག་འབྲུ་གཡོན་དུ་འཁོར་བར་གསལ་བཏབ། ཁྱེད་རང་རྣམས་ཀྱང་འཇམ་དཔལ་གྱི་སྐུ་ཅན་དུ་གསལ་བའི་སྙིང་གི་རྩེ་མོ་གྱེན་དུ་བསྟན་པའི་དབུས་སུ་འཁོར་ལོ་དཀར་པོ་རྩིབས་དྲུག་གི་ལྟེ་བ་ལ་ཨ། རྩིབས་དྲུག་ལ་མདུན་ནས་བརྩམས་ཏེ་གཡས་སྐོར་དུ། ཨོཾ་ཝཱཀྱེ་དཾ་ན་མཿཞེས་པའི་སྔགས་ཀྱི་ཡིག་འབྲུ་འཁོར་ལོ་ལ་མ་རེག་པའི་ཚུལ་གྱིས་མཚན་པར་གསལ་བཏབ་ནས། སློབ་དཔོན་ལ་རྗེ་བཙུན་འཇམ་དཔལ་དབྱངས་དངོས་ཡིན་སྙམ་པའི་གུས་འདུད་བྱས་པའི་རྐྱེན་གྱིས། སློབ་དཔོན་གྱི་ཐུགས་ཀའི་འཁོར་ལོ་སྔགས་ཕྲེང་དང་བཅས་པ་ལས་དེ་འདྲ་བ་བྱུང་སྟེ་ཞལ་ནས་ཐོན། ཁྱེད་རང་རྣམས་ཀྱི་ཞལ་དུ་ཞུགས། ཐུགས་ཀའི་འཁོར་ལོ་ལ་འཁོར་ལོ་དང་། སྔགས་ཕྲེང་ལ་སྔགས་ཕྲེང་ཐིམ་པས་འཁོར་ལོ་གཡས་དང་། ཡིག་འབྲུ་གཡོན་དུ་འཁོར་བས་སྡིག་སྒྲིབ་རྣམས་སངས་སངས་དག་བདག་མེད་རྟོགས་པའི་ཤེས་རབ་ཁྱད་པར་ཅན་རྒྱུད་ལ་སྐྱེས་པར་མོས་པ་བྱས་ནས། མེ་ཏོག་དང་བཅས་ཐལ་མོ་སྦྱར་ནས་འདིའི་རྗེས་ཟློས་མཛོད། ཨོཾ་ཝཱཀྱེ་དཾ་ན་མཿཞེས་ལན་བརྒྱ་རྩ་བརྒྱད་བཟླས་པས་དང་པོས་རྒྱུད་བྱིན་གྱིས་བརླབས། གཉིས་པས་དབྱེར་མེད་དུ་བྱས། གསུམ་པ་མན་ཆད་ཀྱིས་བརྟན་པར་མོས་ནས། སློབ་དཔོན་ལ་དྲིན་ལན་གྱི་ཚུལ་དུ་མེ་ཏོག་གཏོར་ཏེ། གསོལ་བ་འདེབས་པའི་ཡིད་ཀྱིས་འདིའི་རྗེས་ཟློས་མཛོད། བཅོམ་ལྡན་བདག་གིས་སོགས་སྤྱི་དང་འདྲ། དེ་ལྟར་ན་གསུང་གི་རྗེས་གནང་ཐོབ་པས་དེ་ལ་ཕན་ཡོན་གཉིས་ཏེ། གནས་སྐབས་སུ་འཆད་རྩོད་རྩོམ་གསུམ་ལ་མཁས་པ་དང་། མཐར་ཐུག་གསུང་དབྱངས་ཡན་ལག་དྲུག་ཅུ་ཐོབ་པར་འགྱུར་བ་ཡིན་སྙམ་དུ་མོས་པ་མཛོད། ཐུགས་རྣམ་པར་མི་རྟོག་པའི་རྗེས་གནང་གི་སླད་དུ་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། ཤེས་པས་སྲིད་ལ་མི་གནས་ཤིང་། ། སྙིང་རྗེས་ཞི་ལ་མི་གནས་པས། ། མྱ་ངན་འདས་དང་འཁོར་མི་གནས། ། འཇམ་དཔལ་ཐུགས་ལ་གསོལ་བ་འདེབས། ཞེས་ལན་གསུམ་གྱིས་གསོལ་བ་བཏབ་ནས། དམིགས་པ་འདི་བཞིན་མཛོད། ཁྱེད་རང་རྣམས་ལུས་བསམ་གཏན་གྱི་སྤྱོད་ལམ་དང་ལྡན་པར་བྱ་བ་ནི། རྐང་པ་སྐྱིལ་ཀྲུང་། ལག་པ་མཉམ་གཞག་གི་ཕྱག་རྒྱ། སྒལ་ཚིགས་དྲང་པོར་བསྲངས། མིག་བར་སྣང་དུ་གཏད་དེ་མདུན་གྱི་ནམ་མཁར་ཡི་གེ་ཨ་དཀར་པོ་ཞིག་གསལ་བར་དམིགས་ཏེ་དེ་ཉིད་ལ་སེམས་གཏད་ནས། འདིའི་རྗེས་ཟློས་མཛོད། ཨ་ཨ་སོགས་ཉེར་གཅིག་བརྗོད་པའི་མཐར་ཨ་དེ་ཡང་མེ་ལོང་ལ་ཧས་བཏབ་པ་བཞིན་མཐའ་ནས་རིམ་བཞིན་བསྡུས་ནས་ནམ་མཁའ་ལ་འཇའ་ཡལ་བ་ལྟར་ཡལ་ཏེ་དམིགས་པ་ཅི་ཡང་ཡིད་ལ་མི་བྱེད་པ་ནམ་མཁའ་ལྟ་བུ་སྟེ། ནམ་མཁའ་ལ་ཐོག་མཐའ་མེད་པ་ལྟར་སེམས་ལ་ཐོག་མཐའ་མེད། ནམ་མཁའ་ལ་འགྲོ་འོང་མེད་པ་ལྟར་སེམས་ལ་འགྲོ་འོང་མེད། ནམ་མཁའ་ལ་འདུས་བྱས་ཀྱི་གནོད་པས་མི་བརྫི་བ་ལྟར་སེམས་ལ་བློ་བུར་གྱི་རྐྱེན་གྱིས་མི་བརྫི། ནམ་མཁས་ཕྱི་ནང་གི་ཆོས་ཐམས་ཅད་ལ་ཁྱབ་པ་ལྟར་སེམས་ཀྱིས་འཁོར་འདས་ཀྱི་ཆོས་ཐམས་ཅད་ལ་ཁྱབ་སྟེ། སྤྲོས་བྲལ་ནམ་མཁའ་ལྟ་བུའི་ངང་ལ་ཅུང་ཟད་ཅིག་མཉམ་པར་འཇོག་པར་ཞུ། དེ་ཉིད་བརྟན་པའི་ཕྱིར་དུ་སློབ་དཔོན་གྱིས་མེ་ཏོག་སྤྱི་བོར་བཞག་སྟེ་བརྟན་པར་བྱས་པའི་མོས་པ་མཛོད། ཨོཾ་ཨཱཿཧཱུྃ་ཞེས་བརྗོད་དོ། ། དེ་ལྟར་ན་ཐུགས་ཀྱི་རྗེས་གནང་ཐོབ་པས་དེ་ལ་ཕན་ཡོན་གཉིས་ཏེ། གནས་སྐབས་སུ་ཆོས་ལ་བློ་འགྲོ་ཞིང་། མཐར་ཐུག་ཤེས་བྱ་ཇི་ལྟ་བ་དང་། ཇི་སྙེད་པ་མཁྱེན་པའི་ཡེ་ཤེས་རྡོ་རྗེ་ལྟ་བུའི་ཏིང་ངེ་འཛིན་ཐོབ་པར་འགྱུར་བ་ཡིན་སྙམ་དུ་མོས་པ་མཛོད། ཡོན་ཏན་ཕྲིན་ལས་ཀྱི་རྗེས་གནང་གི་དོན་དུ་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། དུས་འདི་ནས་ནི་བཟུང་ནས་སུ། ། ཕྱི་མ་བྱང་ཆུབ་མ་ཐོབ་བར། ། བཅོམ་ལྡན་འཇམ་དབྱངས་མགོན་གྱིས་ནི། ། བདག་གི་བླ་མར་མཛད་དུ་གསོལ། ། ཞེས་ལན་གསུམ་གྱིས་གསོལ་བ་བཏབ་ནས། ཁྱེད་རང་གི་ཕྱག་ཏུ་མཚན་བརྗོད་གཏད་དེ། ཡོན་ཏན་དང་ཕྲིན་ལས་ཀྱི་རྗེས་སུ་གནང་བ་བྱིན་པའི་མོས་པ་མཛོད། འདི་ན་འཇམ་དཔལ་གྱི་རྒྱུད་བཞུགས། ཁྱེད་རང་ཡང་ཉམས་སུ་ལོངས། སེམས་ཅན་རྣམས་ལའང་ཕན་ཐོགས་པར་གྱིས་ཤིག། ཅེས་པས་སྦྱིན་ནོ། ། དེ་ལྟར་ན་ཡོན་ཏན་ཕྲིན་ལས་ཀྱི་རྗེས་གནང་ཐོབ་པས་དེ་ལ་ཕན་ཡོན་གཉིས་ཏེ། གནས་སྐབས་སུ་རིག་པའི་གནས་ལྔ་ལ་མཁས་ཤིང་སེམས་ཅན་གྱི་དོན་སྒྲུབ་པ་དང་། མཐར་ཐུག་འཇམ་དཔལ་ལ་མངའ་བའི་ཡོན་ཏན་ཕྲིན་ལས་དང་མཉམ་པར་འགྱུར་བ་ཡིན་སྙམ་དུ་མོས་པ་མཛོད། དེ་ནས་དགེ་བ་བསྔོ་བ་ནི། འདི་ལྟར་བསྒྲུབས་པ་ལས་བྱུང་བའི་དགེ་བའི་རྩ་བ་གང་ཐོབ་པ་དེས་བདག་གིས་སེམས་ཅན་ཐམས་ཅད་ཀྱི་དོན་དུ་རྗེ་བཙུན་འཇམ་པའི་དབྱངས་ཀྱི་གོ་འཕང་ཐོབ་པར་གྱུར་ཅིག་སྙམ་པས་འདིའི་རྗེས་ཟློས་མཛོད། འདི་བསྒྲུབས་པ་ལས་བྱུང་བ་ཡི། ། དགེ་བ་བདག་གིས་གང་ཐོབ་པ། ། དེ་ཡིས་སྐྱེ་བོ་ཐམས་ཅད་ཀྱིས། ། བདེ་གཤེགས་ཤེས་རབ་ཐོབ་པར་ཤོག། ཅེས་བསྔོ་བ་དང་བཅས་པ་རྣམས་ཀྱིས་དངོས་གཞི་གྲུབ་ནས། དེ་དག་གི་གནས་སྐབས་སུ་སོགས་ནས། གཙོ་བོས་དང་། མཎྜལ་དང་། དེང་ནས་སོགས་སྤྱི་དང་འདྲའོ། ། རྗེས་ནི་མཆོད་པ་བྱིན་རླབས་དང་མཆོད་བསྟོད་འདོད་དོན་གསོལ་བཏབ་རྣམས་གོང་ལྟར་བྱ། སྐུ་ལ་བརྟན་བཞུགས་རབ་གནས་བྱ། རང་གི་གནས་གསུམ་བསྲུང་། བཀྲ་ཤིས་དང་བསྔོ་བ་སོགས་བྱའོ། ། ཞེས་པ་འདི་ནི་རང་གི་